Solidariteit, Upwo beveel UP-lede aan om nie te gaan werk totdat kampus veilig is - Solidariteit WêreldSolidariteit Wêreld
Tuis › Mediaverklarings › Solidariteit, Upwo beveel UP-lede aan om nie te gaan werk totdat kampus veilig is
Dinsdag | 23 Februarie | 2016
Die vakbond Solidariteit en die Universiteit van Pretoria Werknemersorganisasie (Upwo) het vandag in ʼn skrywe aan die bestuur van die Universiteit van Pretoria (UP) gesê dat hul lede slegs vir diens sal aanmeld mits die universiteit hul blywende veiligheid kan verseker. Die vakbonde het voorts die bestuur van die universiteit versoek om ʼn alternatiewe lokaal beskikbaar te stel waar hul lede vir tyd en wyl die kampus onveilig is hul pligte kan uitvoer.
Dit volg nadat die vakbonde se lede teksboodskappe van die universiteit ontvang het waarin hulle gevra word om terug te keer kampus toe nadat hulle gister weens die geweld op kampus huis toe gestuur is.
Volgens Johan Botha, adjunkhoofsekretaris van die professionele bedryf by Solidariteit, is dit duidelik uit vandeesweek se geweld op kampus dat die bestuur van die universiteit beheer oor sy eie kampus verloor het. “Ten spyte daarvan dat die universiteit ons Vrydag tydens ʼn vergadering die versekering gegee het dat ons lede veilig is, is mense op kampus met klippe bestook, het vuiste geklap en koeëls deur die lug gevlieg. Ons lede se werkplek het as’t ware in ’n oorlogsone verander,” sê Botha.
Solidariteit het verder ook voorgestel dat ʼn onafhanklike taakspan aangestel moet word, waarvan die vakbond deel sal vorm, om die langtermyn veiligheid van alle persone op die UP se hoofkampus vas te stel.
Botha sê Solidariteit-lede behou kragtens die Wet op Beroepsgesondheid en -veiligheid (No. 85 van 1993) die reg op ’n gesonde en veilige werkomgewing. Indien werkgewers nie die veiligheid van hul werknemers kan waarborg nie, mag werknemers weier om die werkplek te betree.
“Die universiteit het kragtens wetgewing ’n plig teenoor sy werknemers om hul veiligheid ten alle tye verseker. Om personeel telkens huis toe te stuur wanneer daar oproerigheid is, is nie volhoubaar of prakties nie. Dit blyk dat die langtermynveiligheid van ons lede by die UP in gedrang is,” sê Botha.
Solidariteit en Upwo verteenwoordig saam nagenoeg 1 000 lede by die UP.